钦定古今图书集成/明伦汇编/官常典/第651卷 > 《县令箴》古之哥
## 钦定古今图书集成/明伦汇编/官常典/第651卷 > 《县令箴》古之哥

“咨尔多士，各司厥官。政不欲猛，刑不欲宽。宽则人慢，
猛则人残。宽则不济，猛则不安。小恶勿为，涓流成池。
片言可用，毫末至著。祸既有胎，德岂无自。镜不自照，
祗能鉴物。人不自知，从谏勿咈。欲不可纵，货不可黩。
黩货生灾，纵欲祸速。勿轻小人，蜂虿有毒。勿轻小道，
大车可覆。无谓刚可长，长刚者亡。无谓柔可履，履柔”
者耻。刚强有时，柔弱有宜。时宜克念，愿在深思。不恕
而明，不如不明；不通而清，不如不清。毋为恶行，毋逆
善名。保此中道，无有不成。过客箴士，冀申同情。如山
之重，如水之清；如石之坚，如松之贞；如剑之利，如镜
之明；如弦之直，如秤之平。